b'\n_START_ARTICLE_\nUren (Stavanger)\n_START_PARAGRAPH_\nUren var en rode i Stavanger sentrum som ble tatt i bruk tidlig p\xc3\xa5 1700-tallet og som var i bruk til langt ut p\xc3\xa5 1800-tallet._NEWLINE_Geografisk dekket roden p\xc3\xa5 1700-tallet omtrent omr\xc3\xa5det fra S\xc3\xb8regata til Skolebekken, langs Skolebekken til Byparken, videre til Domkirkeplassen, Urgata og Kirkegata omtrent til Steinkargata, videre ned til Kulturhuset og tilbake til S\xc3\xb8regata._NEWLINE_P\xc3\xa5 1800-tallet ble Uren navnet p\xc3\xa5 en enda st\xc3\xb8rre rode, som ogs\xc3\xa5 omfattet Torget og Skagen._NEWLINE_Rodenavnet er trolig grunnlaget for de tidligere gatenavnene \xc2\xabUhrgaden\xc2\xbb (dagens Kirkegata) og \xc2\xabLille Uhrgaden\xc2\xbb (dagens Urgata) og \xc2\xabUhrbakken\xc2\xbb (dagens Prostebakken)._NEWLINE_Det er uvisst hvor en opprinnelig hentet navnet Uren fra.'